VSRS Sklep VIII R 22/2017
Datum: 2017-10-25T02:00:00.000+02:00
ecli: ECLI:SI:VSRS:2017:VIII.R.22.2017
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: delegacija pristojnosti - tehten razlog - določitev drugega, stvarno pristojnega sodišča - pogodbeno razmerje sodišča s toženo stranko

## Jedro

Pogodbeno razmerje med Delovnim sodiščem v Celju in toženo stranko predstavlja tehten razlog za določitev drugega stvarno pristojnega sodišča.

## Izrek

Za odločanje v tem sporu se določi Delovno sodišče v Mariboru.

## Obrazložitev

1. Tožena stranka je pri Delovnem sodišču v Mariboru zoper tožečo stranko vložila tožbo zaradi kršenja konkurenčne klavzule in plačila 10.000,00 EUR. Tožeča stranka je skupaj z odgovorom na tožbo zoper toženo stranko vložila nasprotno tožbo zaradi plačila dodatka za delovno dobo, premalo izplačanih plač in dodatka na delovno uspešnost, ki je predmet tega spora.

2. Delovno sodišče v Mariboru je glede tožbe sklenilo, da ni pristojno za odločanje in zadevo odstopilo Delovnemu sodišču v Celju kot krajevno pristojnemu sodišču. Glede na določbe Sodnega reda, da o tožbi in nasprotni tožbi odloča isti sodnik, je 13. 9. 2017 Delovnemu sodišču v Celju odstopilo tudi nasprotno tožbo.

3. Predsednica Delovnega sodišča v Celju je predlagala, da Vrhovno sodišče določi drugo stvarno pristojno sodišče za odločanje o tem sporu, saj tožena stranka na podlagi pogodbe z dne 26. 11. 2015 za Delovno sodišče v Celju opravlja strokovne naloge varstva pri delu in varstva pred požarom.

4. Na podlagi 67. člena Zakona o pravdnem postopku (ZPP, Ur. l. RS, št. 26/99 s spremembami) lahko Vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako lažje opravil postopek ali če so za to podani drugi tehtni razlogi.

5. Pogodbeno razmerje med Delovnim sodiščem v Celju in toženo stranko predstavlja tehten razlog za določitev drugega stvarno pristojnega sodišča. 6. Vrhovno sodišče je zato predlogu za prenos pristojnosti ugodilo in za odločanje v tej zadevi določilo Delovno sodišče v Mariboru.